钦定古今图书集成/方舆汇编/职方典/第1354卷 > 《端江源委记》陆可昇
## 钦定古今图书集成/方舆汇编/职方典/第1354卷 > 《端江源委记》陆可昇

端江僻在岭徼，书传多略。某取《岭表新旧志》《端志》及
《南越列传》考之，稍可悉也。按端之水，源自夜郎、镡封，
夜郎之域，豚水出焉；镡封之域，温水出焉，东北合于
牂牁，东入于广郁，称郁江焉。郁水东下，则交趾以北
之水皆赴武陵，潭水南下阿林者皆入焉。东至于苍
梧，漓江之水注焉。漓水出于楚之零陵郡，与湘水同
源，自兴安阳海山中，断湘水流而北，漓水流而南。汉
武元鼎五年，伐南越，遣故归义越侯二人为戈船下
濑将军，出零陵，下漓水，抵苍梧，使驰义侯发夜郎兵，
下牂牁，咸会番禺。由此漓水南流，与桂林之水合，亦
称“桂江。”又南过平乐府，称曰“府江。”其郁水上溯浔、邕
者曰“左江”，溯柳、庆者曰“右江”，皆近代所名也。三江既
合，东下广信，则封水注焉。封水出临贺郡，临水源于
萌渚岭，道州界也。贺水源兴安之罗山，二水合于封
溪，江皆受之，东过康州，谓之锦水，以锦山名，而罗旁
之渌水注焉。东又会于端州，临允之水注焉。楚、黔、西
瓯诸水尽大会于此，东下灵羊峡，绥水注焉。至横石
折而南，其酾流会浈、湟诸水，比于江沱、汉、潜，迤逦潆
洄，放于江门，行七八千里而入于海。盖西来之水，端
江既无分流，秋夏暴涨，最为巨浸，害稼实甚，颖实离
离，俄顷乌有，望洋号泣而已。虽有贤宰执，亦为之蒿
目长叹而已。即为上请，必须查勘。查勘矣，又恐其失
实也而驳之，令再勘。赈恤几何时，豁免几何日也，而
征输势所不免。惟冀有道仁人倘遇灾伤，稍缓夏征，
责其秋偿，或可寓抚字之万一。其于生成不大有补
助哉！